Sant Chuan de Plan

Sant Chuan de Plan (San Juan de Plan en castellano), u per un regular nombrau Sant Chuan en la propia val, ye un municipio aragonés de la provincia de Uesca, en la comarca de Sobrarbe.

La población suya ye de  habitants en una superficie de 55,5 km² y una densidat de  hab/km²..

 El lugar 
Sant Chuan ye un lugar d'a val de Chistau, a 1.120 metros d'altitut, feto en las feixas y costeras tot pasando Plan, a menos d'un kilometro d'ixa villa, en la ribera d'el Cinqueta, que se va documentar la suya existencia la primer vez en l'anyo 1020. Heba teniu importancia menera historica con minas de Cobol y de Plomo y ye un puesto con a-saber-las tradicions bien conservadas.
El lugar de Sant Chuan presenta una forma particular debiu a un terreno irregular y costerudo, ya que ye feto en una costera que baixa enta el Cinqueta.

Una faloria tipica d'el lugar diz que en primerías existiba un lugar que le deciban Ligüés y que la chent se'n va marchar perque se va empestuciar de "Lacuercos", unas cullebrotas que lis feban la vida imposible, mas que mas hipnotizaban a las mullers que daban de tetar ta zorruspar la leche de las mais. Alavez las chents van decidir d'edificar el lugar de Sant Chuan en el puesto an que ye agora.

La ilesia de Sant Chuan, consagrada a'l mesmo santo que el lugar (Sant Chuan Bautista), ye romanica, bien conservada, anque como tantas ilesias de l'Alto Aragón, se va reformar n'el siglo XVI y va perder belún d'es rasgos tipicos d'es suyos oríchens. La ilesia, feta a la entrada d'el lugar, a'l canto d'el río, tiene el fosal debant, en una era, y ye bien curioso y siempre decorau a esprés ta diya de Toz Santos con flors replegadas ta la ocasión.

El Puent Pecador ye una construcción bien antiga que pasa per alto d'el río Cinqueta tot pasando de Sant Chuan enta Chistén bel centenar de metros, y cruza el río ta'l  Tozal de la Mosquera y las feixanas y praus de Don de la Part.

Sant Chuan ye, chunto con Plan, el lugar que tiene el drecho d'emplegar es campos d'a ribera d'el Cinqueta, per las cincas de La Cuesta y tot ixe rumal de fincas que traviesa la Semierre, y ye per debant d'es suyos casalucios el puesto per on la val de Chistau ye mes ampla. I hai una pista que fa la puyada ta las bordas de Sant Mamés per el nort-este d'el nuclio.

A canto d'el Barranco d'el Sen i hai un puesto que dicen El Cobol a on i heba una mina d'ixe mineral (cobol).

 La Orquestina, el Corro y la cultura chistabina 
l'Articlo prencipal d'este apartau ye La Orquestina del Fabirol.
l'Articlo prencipal d'este apartau ye El Corro d'es Bailes.

Habe ya bella trentena d'anyos, se van prestar una colla de mullers d'este lugar a fer que reviscolasen atra vez las tradicions d'antes mas, que la val de Chistau teneba, per part d'alavez no guaire vivas encara, pero yeran conservadas en la mente d'es golez mas golez. La fayena de fer devantar tot un argüello que la val teneba ya olvidau no va estar mica de buen fer, pos d'ixes tiempos es güelos d'el lugar (como tamién en atros) no les teneban guaire aprecio a las suyas cosas d'antes, pos les heban dito siempre que yeran bastas, que bien poco valeban. 
En primerías, la fayena de meter-se a investigar y a parlar d'es dances ("bailes") que de Chistau y Bielsa es grans en heban vistos cuan yeran chóvens, se va fer con tiento, y bien poco a poco, talment como si vencesen es prechuicios que es viellos teneban, se van dir ganando la confianza suya ta que en pasar es tiempos tenesen una recopilación bien maja d'ixas cancions y d'ixes bailes que heban feto ya talment decadas que no s'heban vistos, como s'heban feto d'es tiempos d'antes.  L'esfuerzo, que en primerías heban feto només que una colla de poquetas mullers, se va dir ixamplando y va ganar-se mans nuevas que le metesen mes empenta y el fesen dir creixendo, ta'l punto que han allegau ta'l repertorio actual, que el bailan cuasi 40 personas (d'una población de 150) cuan s'achunta la ocasión. L'actual asociación que se compone d'aquelas mullers, y tot el conchunto d'es nuevos bailadors que s'han incorporau en es zaguers anyos, s'ha feto El Corro d'es Bailes un motor que mira per las  tradicions chistabinas tan bonicas, y paset a paset, una da las mes importants formacions que llegan a exportar el folclore aragonés difuera de las buegas nacionals, perque ye de saber-se que han feto actuacions en no solo que puestos diferents d'a cheografía espanyola como Badajoz, Lugo u Ebiza, sique tamién les n'ha fecho actuar n'es Países Baixos, Francia u encara Rusia, que s'ha de pensar qué leixos que ye ta una formación d'un lugar tan chicot.

El catalizador de tot este movimiento ye tamién la parte mes famosa d'el conchunto, es suyos musicos, que chunto con bels musicos de difuera de la val que s'achuntan, fan La Orquestina del Fabirol. La Orquestina ye una formación singular, chistabina de la suya parte mes gran, fendo sonar es vriolins, tarotas, gaitas y atros chuflez en van salir d'animar es bailes d'el Corro, y que agora tamién marchan per es puestos fendo galanar la musica d'a suya val y tamién el suyo parlar. El producto mes prencipal de la singular simbiosi d'es musicos y es bailadors y documentadors d'El Corro va cristalizar en forma d'un disco conchunto que va amaneixer n'el anyo 2000 ta acompanyar el libro de la musicologa belsetana Isabel Riazuelo, dito Danzas de Sobrarbe, un tractau extensismo y bien ilustrau de las danzas, cancions y homenaches no només que de las dos vals prencipals de l'alta Cinca y Cinqueta, sique tamién d'atras vals sobrarbencas. Cascavillos, Cadrils, el Tin Tan u el singular Villano de Bielsa, mazurcas, valses y atras piezas d'autentica colección s'han puesto refer, ta dintrada d'el siglo XXI con voz y musica, con es anyos que portaban en las espaldas suyas con l'esfuerzo conchunto d'es musicos, es danzantes y las mullers d'el Corro.

Tamién, con l'esfuerzo d'esta asociación s'ha puesto fer, de recuerdos, el Diya de la cultura chistabina, una representación fecha en chunio d'es vestuajes d'antes que mutas casas de la val n'han conservau.

 Demografía 

 Administración 
 Reparto de concellers 
Eleccions municipals Partiu 1979 1983 1987 1991 1995 1999 2003 2007 2011 2015 2019 2023 Chunta Aragonesista  - - - - - - 0 - 0 2 3 Partido de los Socialistas de Aragón  - 4 1 1 1 1 3 3 1 3 1 Partido Popular  5 1 - 0 0 - 1 0 0 0 1 Partido Aragonés  - - 4 4 4 4 1 2 - 0 0 Independients  - - - - - - - - 4Como Agrupación de Electores San Juan de Plan - - Total   5 5 5 5 5 5 5 5 5 5 5

 Alcaldes 
 Lista d'alcaldes Lechislatura Nombre Partiu politico1979–1983  1983–1987  1987–1991  1991–1995  1995–1999  1999–2003  2003–2007  2007–2011  2011–2015 Navidad Puértolas Porta Partido Aragonés2015–2019Isabel Guillen TapiaIndependiente2019–2023Roberto Serrano LacarraCHA2023–2027 Roberto Serrano Lacarra  Consulta el listado de alcaldes que han sido proclamados en Aragón en Heraldo de Aragón CHA

 Fiestas 
17 de chinero per la nueit, la romería d'es Trucos de Sant Antón enta Sarabiello, fendo trucar es trucos cerimonials.
Un cabo de semana de febrero, es Carnavals d'a Val de Chistau, con es suyos personaches carateristicos, las madamas y el Carnal u Peirot.
El domingo segundo de chunio, romería ta sant Mamés a'n que tamién se irepartiba torta.
23 de chunio, Fiesta Mayor fendo es honors ta sant Chuan Bautista, patrón d'el lugar, que culmina en prender-se La Falleta per alto per sant Mamés y pretar a correre es chóvens con tiedas ta baixo ta'l lugar, fendo una cursa, que remata cuan s'apilan las tiedas y altros maderos en a plaza u una era y se i mete una fogata.

 Viyer tamién 
Lista de municipios de Uesca
Val de Chistau
La Orquestina del Fabirol
El Corro d'es Bailes de San Chuan.
Diya dela cultura chistabina

Referencias

 Vinclos externos 

 Detalles d'el municipio de San Chuan en la web Sobrarbe.com.
 Información d'el lugar en CaiAragon.com.
 Información de San Chuan en LosPirineos.info
 Imáchens d'es arredols de San Chuan en SanJuandePlan.com (pachina no oficial).
YouTube: l'Archivo Audiovisual de l'Aragonés: Chistau. (vídeo en Youtube, alzau per CharrandoTB.com).
YouTube: La Falleta y el diya de la cultura chistabina (vídeo en Youtube, alzau per CharrandoTB.com).

*